Kutatási készségek fejlesztése játékos kutatásalapú tanulással biológia tantárgyi tartalmon, 8. évfolyamon
Authors: Bónus Lilla 
Published: January 2025

A természettudományos gondolkodás fontos összetevőjét képező kutatási készségek fejlesztése kiemelt feladata a természettudományos tantárgyak tanításának. A kutatás célja 8. évfolyamos tanulók kutatási készségeinek fejlesztése játékos kutatásalapú tanulással, biológia tantárgyi tartalmon. A teljes kutatás öt alkutatást foglal magában: (1) magyar pedagógusok digitálisjáték-alapú tanulásról alkotott nézeteinek feltárása, (2) tanulói demo kipróbálása, (3) adatbázis és weboldal tesztelése, (4) BioTudós program kísérleti kipróbálása és (5) kiterjesztett hatásvizsgálata. A hazai pedagógusok (N=102) digitálisjáték-alapú tanulással kapcsolatos nézeteinek vizsgálatához a Game-based learning Teaching Belief Scale kérdőív magyar nyelvre adaptált, néhány háttérváltozóval kiegészített változatát használtuk. A tanulók kutatási készségeit a Kutatási készség teszttel (Korom, Pásztor et al., 2016), biológia tanulási motivációját a Science Motivation Questionnaire II. (Glynn et al., 2011) magyar nyelvre adaptált változatával (Korom, B. Németh és Csíkos, 2016), a Biológia tanulási motiváció kérdőívvel mértük. A BioTudós programmal kapcsolatos vélemények megismerésére saját készítésű tanári és tanulói programértékelőt alkalmaztunk. A BioTudós digitális fejlesztőprogram játékos kutatásalapú feladatokkal célozza meg a tanulók kutatási készségeinek fejlesztését. A program kilenc állomást tartalmaz, amelyek feladatainak teljesítése részben önálló otthoni, részben közös tanórai feladat. A közös tanórai feldolgozást tanári segédanyag támogatja. A BioTudós program fejlesztését két kisebb kipróbálás segítette: a tanulói demó kipróbálása (N=34), valamint az adatbázis és weboldal tesztelése (N=20). A pedagógusok digitálisjáték-alapú tanulásról alkotott nézeteit és a kérdőívre adott válaszait is figyelembe vettük a fejlesztőprogram kidolgozása során. A BioTudós program hatásvizsgálata kísérleti-kontroll, elő- és utómérés típusú kísérlettel, két lépésben valósult meg: kísérleti kipróbálás (Nkísérleti=83, Nkontroll=122) és kiterjesztett hatásvizsgálat (Nkísérleti=132, Nkontroll=125). Eredményeink alapján a program hathetes alkalmazásának hatására a fejlesztőprogramban részt vevő tanulók kutatási készségei fejlődtek mind a kísérleti kipróbálás, mind a kiterjesztett hatásvizsgálat során (dkísérleti kipróbálás=0,29; dkiterjesztett hatásvizsgálat=0,27). A tanulók biológia tanulási motivációjára a BioTudós program nem volt jelentős hatással. A tanárok visszajelzései alapján a program alkalmasnak bizonyult osztálytermi alkalmazásra. A tanári útmutató, a saját BioTudós fiók és a weboldal tanár módja kellő segítséget nyújtott a tanárok számára a program mindennapi gyakorlatban való hatékony használatához. A tanulói visszajelzések alapján a BioTudós program alkalmas arra, hogy a diákok önállóan otthon tanuljanak vele, és a program feladatai segítik a tananyag és a tudományos kutatás folyamatának megértését. A kutatás eredményei felhívják a figyelmet a technológiával támogatott hibrid kutatásalapú módszerek pedagógiai potenciáljára; továbbá alátámasztják azt a nemzetközi trendet, miszerint általános iskolás tanulók kutatási készségei fejleszthetők játékos kutatásalapú tanulással.